paragraph_text: SMC Pentax DA* 55mm F1.4 SDM objektiv je profesionalni objektiv za Pentax K<sub>AF3</sub> bajonet. Objektiv je dizajniran za snimanje portreta jer u APC-S formatu ima vidno polje koje odgovara 82.5mm objektivu u 35mm formatu slike. Objektiv karakteriziraju brtve protiv prodora prašine i vode, SDM ultrasonični motor za tiho fokusiranje i 9 listića blende za bolje iscrtavanje dijelova slike van fokusa. Objektiv je namijenjen prvenstveno APC-S (24x16mm) formatu senzora i zahtjeva KAF3 bajonet koji imaju svi fotoaparati noviji od Pentaxa K10D. Prema nezavisnim testovima pokazalo se da unatoč tome što je objektiv dizajniran za APC-S format senzora on pokriva i puni 35mm (36x24mm) format, iako pri većim otvorima blende dolazi do značajnog gubitka svjetlosti na rubovima fotografije.